|  |  |  |
| --- | --- | --- |
| ZnakRZS | Република СрбијаРепублички завод за статистику | ISSN 0353-9555 |
| **САОПШТЕЊЕ** | **РС10** |
| број 138 - год. LXVIII, 31.05.2018. |  |
| **Анкета о радној снази** | СРБ138 РС10 310518 |

**Анкета о радној снази, I квартал 2018.**

- Претходни резултати -

У првом кварталу 2018. године број запослених износи 2 688 300, а број незапослених 468 700. Стопа запослености популације старости 15 и више година износи 45,1% а стопа незапослености 14,8%.

**Граф. 1.** Кретање стопе запослености/незапослености становништва старости 15 и више год,
2014‒2018. (%)



**Стопа активности** становништва старости 15 и више година износи 52,9%, при чему је стопа активности код мушкараца 61,4%, а код жена 45,0%. Највећа стопа активности је у Београдском региону (55,2%) и у Региону Шумадије и Западне Србије (54,1%). У Региону Војводине ова стопа износи 51,3%, док најнижу вредност има у Региону Јужне и Источне Србије (50,8%).

**Стопа запослености** становништва старости 15 и више година износи 45,1%, при чему је стопа запослености код мушкараца 52,7%, а код жена 37,9%. Највећа стопа запослености је у Београдском региону (47,8%), и у Региону Шумадије и Западне Србије (45,7%). У Региону Војводине ова стопа износи 44,7%, а најнижу вредност има у Региону Јужне и Источне Србије (41,5%).

**Стопа неформалне запослености** на нивоу свих делатности износи 18,6%, при чему готово две трећине неформалног сектора (62,7%) чини запосленост у пољопривредним делатностима.

**Стопа незапослености** становништва старости 15 и више година износи 14,8%,и то 14,1% за мушко и 15,8% за женско становништво. Посматрано по регионима, ова стопа је највећа у Региону Јужне и Источне Србије (18,3%). У Региону Шумадије и Западне Србије она износи 15,6%, а у Београдском региону 13,3%. Стопа незапослености је најмања у Региону Војводине (12,9%).

Поређење са истим периодом прошле године

У односу на први квартал 2017. године, забележен је раст запослености (за 36 100) и незапослености (за 15 900). Самим тим, **контингент радне снаге већи је за 52 000** а стопа активности за 1,1 процентни поен (п. п.). Стопа запослености већа је за 0,8 п. п. а стопа незапослености за 0,3 п. п.

У оквиру укупне запослености, која је већа за 36 100, запосленост у пољопривредним делатностима је смањена за 43 000, док је **у непољопривредним делатностима дошло до раста запослености за 79 000, првенствено у формалном сектору (за 71 400).** Раст формалне запослености је готово идентичан расту регистроване запослености (Централни регистар обавезног социјалног осигурања), који је, када се изузме пољопривреда, био 74 500.

У односу на први квартал 2017. године, запослење су нашла махом лица старости од 25 до 44 године из Београдског региона и Региона Војводине, и то у секторима делатности Прерађивачка индустрија, Грађевинарство, Стручне, научне и техничке делатности, Административне и помоћне услужне делатности, Информисање и комуникације.

На резултате на тржишту рада не утичу само кретања запослености и незапослености, већ и демографски трендови, који су нарочито неповољни када је реч о популацији узраста 15‒24 године. Наиме, број младих је у односу на исти период прошле године мањи за 14 000, што представља половину укупног смањења популације. Поред тога, код њих je дошло до незнатног пада незапослености (5 900) у корист запослености (4 200). Овакво кретање је утицало на смањење стопе незапослености за 2,6 п. п. и повећање стопе запослености за 0,9 п. п, тако да стопа запослености младих сада износи 18,5% а стопа незапослености 34,6%.

Поређење са претходним кварталом

У односу на четврти квартал 2017. године, запосленост је смањена за 75 300, при чему се 71% тог смањења односи на пољопривредне делатности[[1]](#footnote-1) (последица мањег обима сезонских радова у пољопривреди током зимских месеци). Пад броја запослених одразио се на стопу запослености, која је за 1,2 процентна поена (п. п.) мања него у претходном кварталу.

Београдски регион је, у поређењу са осталим регионима, „претрпео“ најмањи губитак послова, што не изненађује ако се има у виду сезонски карактер пољопривредних послова, који су се „угасили“ током зимских месеци, а који су најмање заступљени у овом региону. Смањење запослености је најизраженије у Региону Шумадије и Западне Србије.

Без посла су остала лица са нижим и средњим нивоом образовања, док је у категорији високо образованих дошло до раста запослености (за 32 100).

**Када се изузме делатност пољопривреде, у наведеном периоду су забележена два позитивна тренда - раст формалне запослености (за 6 900), пре свега у прерађивачкој индустрији, и смањење неформалне запослености (за 28 500).** Поређења ради, регистрована запосленост без пољопривреде је, према евиденцији Централног регистра обавезног социјалног осигурања, у истом периоду порасла за 7 800, такође највише у прерађивачкој индустрији.

Поред смањења укупне запослености дошло је и до смањења незапослености (за 6 800), тако да је контингент радне снаге (под утицајем сезонског фактора) у првом кварталу био мањи за 82 200 а стопа активности за 1,3 п. п.

Сличан тренд смањења запослености и незапослености, уз пораст неактивности (забележен на нивоу целе популације), захватио је и младе узраста од 15 до 24 године. Број запослених и незапослених младих смањен је за 22 000 и 7 100, респективно, што је утицало на повећање контигента неактивног становништва за 25 600 у овој старосној категорији. Стопа незапослености младих и даље је на високом нивоу и износи 34,6%.

Удео младих који нити раде нити су у процесу образовања (формалном или неформалном) у укупној популацији младих између 15 и 24 године старости (тзв. стопа NEET) незнатно је промењен у односу на претходни квартал (за 0,3 п. п.) и сада износи 17,3%. Код популације од 15 до 29 година старости, стопа NEET износи 21,9%.

**Табела 1.** Основни показатељи кретања на тржишту рада, I квартал 2018.

|  |  |  |  |
| --- | --- | --- | --- |
|   | I квартал 2018  | Промене у односу на претходни квартал | Промене у односу на исти квартал претходне године |
| (у хиљ.) | (у хиљ.) | % | (у хиљ.) | % |
|  |   |  |   |  |   |
| Популација старости 15+ | 5 967,1 | -7,0 | -0,1 | -28,1 | -0,5 |
|  Активно становништво | 3 157,0 | -82,2 | -2,5 | 52,0 | 1,7 |
|  Запослени | 2 688,3 | -75,4 | -2,7 | 36,1 | 1,4 |
|  Формално запослени | 2 188,2 | -29,0 | -1,3 | 40,1 | 1,9 |
|  Неформално запослени | 500,1 | -46,4 | -8,5 | -4,1 | -0,8 |
|  Незапослени | 468,7 | -6,8 | -1,4 | 15,9 | 3,5 |
|  Неактивно становништво | 2 810,2 | 75,2 | 2,7 | -80,1 | -2,8 |
|   | **%** | (п. п.) |
| Стопа активности | 52,9 |  | -1,3 |  | 1,1 |
| Стопа запослености | 45,1 |  | -1,2 |  | 0,8 |
|  Стопа неформалне запослености | 18,6 |  | -1,2 |  | -0,4 |
| Стопа незапослености | 14,8 |  | 0,2 |  | 0,3 |
| Стопа неактивности | 47,1 |   | 1,3 |   | -1,1 |

Анкета је у првом кварталу 2018. године спроведена на узорку од 15 429 домаћинстава, од чега је анкетирано 12 354 домаћинства, односно 29 329 лица старости 15 и више година.

Детаљнији подаци могу се наћи у табелама које су део саопштења из Анкете о радној снази за I квартал 2018. (РС10), на адреси: <http://publikacije.stat.gov.rs/G2018/Xls/G20181138.xlsx>.

**Методолошка објашњења**

Анкета о радној снази (Анкета) представља најобухватнији и једини међународно упоредиви инструмент за праћење кретања на тржишту рада. Њом се региструју демографске и социоекономске карактеристике становништва старијег од 15 година. Главни циљ Aнкете је оцењивање обима радне снаге, тј. запосленог и незапосленог становништва, при чему се под запосленошћу подразумева рад и у формалном и у неформалном сектору. Поред тога, ово истраживање бави се карактеристикама запослености (професионалним статусом запослених лица, њиховом делатношћу, занимањем, правима која остварују на послу) и незапослености (стеченим образовањем, дужином тражења посла, претходним радним искуством), као и карактеристикама неактивног становништва ‒ њиховим образовањем, старошћу, извором прихода и спремношћу да се укључе на тржиште рада.

**Активно становништво (радну снагу)** чине сва запослена и незапослена лица.

**Стопа активности (учешћа радне снаге)** представља удео активног становништва у укупном становништву старом 15 и више година.

Лица која су најмање један сат у посматраној седмици обављала неки плаћени посао (у новцу или натури), као и лица која су имала запослење, али која су у тој седмици била одсутна са посла (уз гаранцију повратка) сматрају се **запосленим лицима**.

**Стопа запослености** представља удео запослених у укупном становништву старом 15 и више година.

**Неформалном запосленошћу** сматра се рад у нерегистрованим предузећима, рад у регистрованим предузећима без уговора о раду, као и рад помажућих чланова домаћинства.

**Стопа неформалне запослености** представља удео неформално запослених у укупној запослености.

**Незапослена лица** су она лица која нису обављала ниједан плаћени посао у посматраној седмици, активно су тражила посао током четири седмице које су претходиле посматраној седмици и у могућности су да почну да раде у року од две седмице након истека посматране седмице.

**Стопа незапослености** представља удео незапослених у радној снази (запослени и незапослени) старости 15 и више година.

**Стопа дугорочне незапослености** представља удео лица незапослених дуже од годину дана у радној снази (запослени и незапослени) старости 15 и више година.

**Стопа NEET** подразумева учешће лица старости 15–24 године која нису запослена, нису на школовању, нити су на обуци у укупној популацији тог узраста**.**

**Неактивно становништво** чине сва лица стара 15 и више година која нису сврстана у запослено или незапослено становништво. У неактивна лица спадају студенти, пензионери, лица која обављају кућне послове, као и остала лица која у посматраној седмици нису обављала ниједан плаћени посао, нису активно тражила посао или нису била у могућности да почну да раде у року од две седмице након истека посматране седмице.

**Стопа неактивности** представља удео неактивног становништва у укупном становништву старом 15 и више година.

За детаљнији опис Анкете и свих дефиниција у вези са радном снагом видети методологију Анкете о радној снази на: [www.stat.gov.rs](http://www.stat.gov.rs)

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Контакт: ars@stat.gov.rs, тел.: 011 2412 922, локал 372

Издаје и штампа: Републички завод за статистику, 11 050 Београд, Милана Ракића 5
Tелефон: 011 2412 922 (централа) • Tелефакс: 011 2411-260 • www.stat.gov.rs
Одговара: др Миладин Ковачевић, директор
Tираж: 20 ● Периодика излажења: квартална

1. Цео сектор делатности Пољопривреда, шумарство и рибарство и део сектора Делатност домаћинства која производе робу и услуге који се односи на пољопривредне активности. [↑](#footnote-ref-1)